
På vei mot stjernene

HALLO!

det er ikke mange som har hatt en oppvekst som min. Jeg har vært i offentligheten og rampelyset siden jeg var fire år gammel. Da jeg ga ut min første låt, var jeg bare åtte. De fleste vil nok si at det ikke er helt normalt, men for meg har det vært det – jeg har jo ikke kjent til noe annet!

Derfor er det også mange som føler at de kjenner meg. Som har sett meg på TV, hørt sangene mine eller fulgt meg i sosiale medier. Og da kan det sikkert se ut som at jeg alltid er glad, bestandig har god selvtillit og aldri er nervøs.

Men sånn er det ikke.

Jeg har opplevd utrolig mye gøy, og jeg føler meg veldig heldig. Men jeg har også hatt dager hvor jeg har tvilt på meg selv, vært redd for hva andre tenker om meg, prøvd litt for hardt å passe inn og lurt på om jeg er bra nok akkurat som jeg er. Kanskje du også har det sånn iblant?

I denne boka vil jeg fortelle om hvordan det har vært å vokse opp på en ganske uvanlig måte – med både et popstjerneliv og et helt vanlig tenåringsliv på samme tid. Om oppturer og nedturer, store drømmer, flaue øyeblikk og ting jeg har lært underveis.

Det viktigste jeg har skjønt så langt, er at livet blir både lettere og morsommere når du slutter å prøve å være som alle andre – og tør å være deg selv!

FAKTA

FULLT NAVN: Emma Gunnarsen

FØDT: 17. juni 2008

BOSTED: Trofors i Nordland

FORELDRE: Kjell-Erik og Gerd Anne

SØSKEN: Silje, Marcus og Martinus

KJÆLEDYR: hunden Tico

FAVORITTARTIST: Ariana Grande

LIKER BEST: å synge

LIKER DÅRLIGST: matte

VIL JOBBE SOM: popstjerne eller advokat (eller begge deler!)

STØRSTE DRØM: Europa-turné

STJERNETEGN: Tvillingene

KALLENAVN: Emsi-bemsi, Lille My, Emma Tallulah

SKOLE: Mosjøen videregående skole

BESTEVENNER: Martine, Emma, Lotte, Aurora

YNDLINGSDRIKK: Trocadero

YNDLINGSSANG: «Pretty Ugly» av Zara Larsson

YNDLINGSSERIE: Frustrerte Fruer

YNDLINGSFILM: «Jennifers Body»

MINE BESTE SIDER: Omtenksom og lojal

MINE VERSTE SIDER: For streng mot meg selv

